Deon Meyer stel roman Donkerdrif op Netwerk24 bekend | Netwerk24
Human & Rousseau en Netwerk24 nooi jou na die eerste aanlyn bekendstelling van Deon Meyer se jongste spanningsroman, Donkerdrif. Lesers kan uitsien na nog 'n treffer deur die gewildste skrywer in Suid-Afrika.
Etienne Bloemhof gaan met Deon Meyer gesels en die gesprek word 5 November 2020 om 18:30 regstreeks - en gratis - op Netwerk24 uitgesaai.
Donkerdrif sal vroeg in November landswyd beskikbaar wees by goeie boekwinkels en aanlyn. Dit is natuurlik ook as e-boek beskikbaar en word deur Human & Rousseau, 'n druknaam van NB-Uitgewers uitgegee.
Drie gelukkige kykers wat inskakel en kommentaar lewer tydens Netwerk24 se regstreekse aanlyn bekendstelling staan die kans om 'n getekende eksemplaar van Donkerdrif te wen.
Waaroor gaan Donkerdrif?
Iemand skiet vir adjudant-offisier Milo April by die Kaapse Waterfront. Koelbloedig, helder oordag. Is 'n senior SAPD-offisier daarvoor verantwoordelik? En hou dit verband met geheimsinnige briewe wat die geskorste Valke-speurders Bennie Griessel en Vaughn Cupido ontvang het? Met ondertone van nóg staatskaping-onheil?
As hulle dit kan ontrafel, is hul loopbane gered. Maar hoe ondersoek jy 'n saak in die geheim, met jou hele toekoms op die spel as jy uitgevang word?